Nastavak suradnje Županijskih stručnih vijeća školskih knjižničara Varaždinske i Međimurske županije

Svi djelatnici koji rade u odgojno obrazovnim ustanovama imaju obavezu redovnog stručnog usavršavanja. To se usavršavanje, osim na državnom nivou i na nivou škole, provodi i na županijskim stručnim vijećima za pojedine predmete ili struku.

U vrijeme kada su značajno smanjena sredstva za rad tih vijeća voditelji Županijskih stručnih vijeća za školske knjižničare Varaždinske i Međimurske županije, Ivana Štimec-Sajko, Draženka Stančić i Dražen Ružić odlučili su pojedina vijeća organizirati zajednički. Razlog za to vide i u nevelikoj udaljenosti dvaju županijskih centara te u dobroj suradnji i međusobnom višegodišnjem poznavanju kolega knjižničarske struke dviju županija iz doba kada su u organizaciji ondašnjih voditelja Sonje Tošić-Grlač i Josipa Rihtarića putovali zajedno na stručna usavršavanja u Hrvatskoj i inozemstvu.

Od prosinca prošle godine ovo je već treće zajedničko stručno usavršavanje. Održano je 28. 6. u 3. OŠ Čakovec, a sudjelovalo je XX školskih knjižničara. Knjižničari su se na petosatnom skupu upoznali s nekoliko tema: o **Očekivanim ishodima učenja u knjižnici i mjerilima uspješnosti rada** govorila je Leona Jug iz OŠ Mursko Središće, bila su predstavljena dva projekta povodom Dana muzeja: „**Košaraštvo u Prelogu**“ Kristine Maltarić iz OŠ Prelog i „**Dvije Katarine**“ Tihane Preksavec i Dražena Ružića iz III. OŠ Čakovec, a potom su održane i dvije radionice - **Marketing škola: vidljivost i pozicioniranje u lokalnoj zajednici** koju je vodio Robert Posavec iz Centar za odgoj i obrazovanje Čakovec, te **Žene mog i Tadijanovićevog zavičaja** Zore Hajdarović iz OŠ Nedelišće. Barbara Zaplatić iz Gospodarske škole Varaždin održala je **Izvješće s 23. Proljetne škole školskih knjižničara**, jedinog državnog skupa za školske knjižničare koji se ove godine održao u Osijeku.

Zanimljive teme imaju svrhu poticanja kolega iz struke za unaprjeđivanje rada u vlastitim školskim knjižnicama. Današnje školske knjižnice mjesto su u kojem učenici uz posudbu knjiga mogu naučiti kako pretraživati i ocjenjivati i ostale medijske izvore (Internet, časopisi), a da rezultati pretraživanja budu što uspješniji, te kako te izvore iskoristiti na način koji će im u budućnosti osigurati samouvjereno korištenje medija u svakodnevnom poslu. One su osim toga i mjesto na kojem učenici mogu na kvalitetan način provesti i svoje slobodno vrijeme. Naravno, to vrijedi za one škole koje vode sposobni ravnatelji koji su uvidjeli važnost školske knjižnice u odgojno obrazovnom procesu što se odvija u njihovim školama pa te knjižnice opremaju redovito knjigama i modernim medijima.